Zida i anbras Zezi pour trai li | Lavi Zezi
SAPIT 124
Kris i ganny trair e arete
MATYE 26:47-56 MARK 14:43-52 LIK 22:47-53 ZAN 18:2-12
ZIDA I TRAI ZEZI DAN ZARDEN ZETSEMANE
PYER I KOUP ZOREY EN ZONM
ZEZI I GANNY ARETE
Lontan minwi in sonnen. Bann pret in dakor pour pey Zida 30 pyes larzan pour trai Zezi. Alor Zida i anmenn en lafoul bann Farizyen ek sef pret e zot al rod Zezi. I osi annan en group solda Romen arme ek en komandan militer avek zot.
I paret ki ler Zezi ti fer Zida ale apre repa Lapak, i’n al direkteman kot bann sef pret. (Zan 13:27) Zot in rasanble zot prop zofisye e osi en group solda. I posib ki avan sa, Zida ti’n anmenn zot dan sa lasanm kot Zezi ek son bann zapot ti selebre Lapak. Me la sa lafoul in travers Vale Kidronn pour zot al kot sa zarden. Zot in anmenn bann zarm, flanbo ek lalanp akoz zot determinen pour aret Zezi.
Anmezir ki Zida i gid sa lafoul lo Montanny Pye Zoliv, i asire ki i konnen kote Zezi i ete. Pandan sa dernyen semenn, Zezi ek son bann zapot ti ale vini ant Betani ek Zerizalenm, zot ti souvandfwa pas dan zarden Zetsemane. Me la i aswar e i posib ki bann pye zoliv dan sa zarden i fer li difisil pour zot vwar Zezi. Alor ki mannyer sa bann solda, ki petet pa’n zanmen vwar Zezi avan, pou kapab rekonnet li? Zida i donn zot en siny. I dir zot: “Sa enn ki mon anbrase, li menm li sa enn, aret li e fer gard anmenn li.”​—Mark 14:44.
Ler Zida i anmenn sa lafoul dan zarden, i vwar Zezi ek son bann zapot e i al direk kot li. Zida i dir: “Bonzour Ansenyan!” e i anbras li avek tandres. Zezi i demann li: “Akoz ou la ou?” (Matye 26:49, 50) Zezi i reponn son prop kestyon e dir: “Zida, eski ou pe trai Garson zonm par anbras li?” (Lik 22:48) Me Zezi nepli trakas li avek Zida ki’n trai li.
Aprezan Zezi i avans devan dan lalimyer bann flanbo ek lalanp e i demande: “Lekel ki zot pe rode?” En dimoun dan lafoul i reponn: “Zezi sa Nazareen.” Avek kouraz Zezi i dir: “Mwan menm sa.” (Zan 18:4, 5) Zot sirprann e zot tonm ater.
Olye profite pour sov dan fernwanr, ankor enn fwa Zezi i demande lekel zot pe rode? Ankor enn fwa zot dir, “Zezi sa Nazareen” e Zezi i dir dan en fason kalm: “Mon’n dir zot ki se mwan menm sa. Alor si zot pe rod mwan, les sa bann zonm ale.” Menm pandan sa moman vreman difisil, Zezi i rapel sa ki i’n dir avan, ki i pa pou perdi ni menm enn. (Zan 6:39; 17:12) Zezi in protez son bann zapot fidel e ni enn parmi zot pa’n perdi “eksepte sa enn ki pou ganny detrir” setadir Zida. (Zan 18:7-9) Sanmenm sa ki aprezan Zezi i dir zot les son bann disip fidel ale.
Ler bann zapot i vwar bann solda leve e al ver Zezi, zot realize ki pe arive. Zot demande: “Senyer, eski nou devret servi lepe?” (Lik 22:49) Avan ki Zezi i ganny sans reponn, Pyer i pran enn dan sa de lepe ki avek bann zapot. I atak Malkis, en lesklav granpret e sot son zorey kote drwat.
Zezi i tous zorey Malkis e geri sa blesir. Apre sa, i ansenny en leson enportan ler i donn Pyer sa lord: “Remet ou lepe dan son plas, parski tou sa ki servi lepe pou mor par lepe.” Zezi i pare pour ganny tyonbo parski i eksplike: ‘Ki mannyer sa Lekritir ki dir i devret ariv koumsa pou akonpli?’ (Matye 26:52, 54) Zezi i osi dir: “Ou pa krwar ki mon devret bwar sa lakoup ki mon Papa in donn mwan?” (Zan 18:11) Zezi i dakor pour fer sa ki Bondye i oule menm si i bezwen mor.
Zezi i demann lafoul: “Eski zot in vin aret mwan avek lepe ek mayos konmsi mon en voler? Zour apre zour, mon ti abitye asize e ansennyen dan tanp, pourtan zot pa ti vin aret mwan. Me tousala in arive pour ki sa ki bann profet in ekri i ganny akonplir.”​—Matye 26:55, 56.
Sa group solda, sa komandan militer ek bann zofisye Zwif i tyonbo Zezi e anmar li. Ler bann zapot i vwar sa, zot taye. Par kont, “en serten zenn onm,” petet disip Mark, i reste parmi lafoul pour li kapab swiv Zezi. (Mark 14:51) Bann dimoun dan lafoul i rekonnet li e zot esey tyonbo li, alor i taye e kit son lenz linenn deryer.
Akoz Zida ti rod Zezi dan zarden Zetsemane?
Dan pe sey defann Zezi, ki Pyer ti fer, me ki Zezi ti dir konsernan sa?
Ki mannyer Zezi ti montre ki i ti dakor pour fer lavolonte Bondye?
Ler bann zapot ti abandonn Zezi, lekel ki ti reste e ki ti arive apre?
Zezi Kri i ganny touye
Ki nouvo selebrasyon Zezi ti entrodwi avan ki i ti ganny trair e kloute lo poto?